અમદાવાદ: દિવાળીના તહેવારો ટાણે જ છેલ્લા ૧પ દિવસથી રાંધણ ગેસના બાટલાની અછત સર્જાતાં હજારો પરિવારો કફોડી હાલતમાં મુકાયા છે. દિવાળીના તહેવારોમાં જયારે રાંધણ ગેસની સૌથી વધુ જરૂરિયાત ઊભી થાય છે ત્યારે ગૃહિણીઓને બાટલો નોંધાવ્યા પછી અઠવાડિયા સુધીની રાહ જોવી પડતા રસોડાને વિરામ આપવાના દિવસો કેટલાક ઘરોમાં આવ્યા છે. બાટલાની ઊભી કરવામાં આવેલી કુત્રિમ અછતના કારણે કેટલાક પરિવારો ઓન આપીને સિલિન્ડર ખરીદી રહ્યા છે. જે સિલિન્ડર લારી ગલ્લા કે ખાણીપીણીવાળાને આસાનીથી મળી જાય છે તે જ સિલિન્ડરની કાયદેસર નોંધણી કરાવવામાં આવે તો અઠવાડિયાની રાહ જોવી પડે તેમ છે.